钦定古今图书集成/明伦汇编/闺媛典/第130卷 > 殷成妻徐氏
## 钦定古今图书集成/明伦汇编/闺媛典/第130卷 > 殷成妻徐氏

按《仪真县志》：“徐氏，千户所殷成妻。幼闲静孝谨，有志
操。年十六归成，克修妇道。十年生一子。方三月，成选
征交南，临行嘱徐曰：‘嗟予行役万里，寄身锋镝间，死
生未可卜。二亲老，子孱弱，家无生产，脱不归，奈何’？徐
曰：‘第往，勉力王事，吾不汝辱也’。是年冬，夫果死。徐哺
子，忧劳倍至，表姑孔微探其意，正色曰：‘人各有志，安
能相强？夫殁异域，舅姑垂老，遗孩在抱。苟有人心，皆
不忍弃’。”由是无复敢言，尽力蚕绩畜养，以给上下。复
二十年，舅姑殁，竭力营葬，子克树立，家渐饶，年七十
馀。宣德初，有司以闻，诏旌表。